### NN 37/2023 (31.3.2023.), Obvezatne upute broj M II – redoslijed izbornih radnji i tijek rokova

DRŽAVNO IZBORNO POVJERENSTVO REPUBLIKE HRVATSKE

640

Na osnovi članka 32. stavka 1. Zakona o izboru vijeća i predstavnika nacionalnih manjina (»Narodne novine«, broj 25/19, dalje: Zakon) Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 30. ožujka 2023. donijelo je

OBVEZATNE UPUTE BROJ M II

REDOSLIJED IZBORNIH RADNJI I TIJEK ROKOVA

1. Odlukom Vlade Republike Hrvatske o raspisivanju izbora za članove vijeća nacionalnih manjina u jedinicama lokalne i područne (regionalne) samouprave, klasa: 022-03/23-04/114, urbroj: 50301-21/32-23-2, od 30. ožujka 2023. i Odlukom Vlade Republike Hrvatske o raspisivanju izbora za predstavnike nacionalnih manjina u jedinicama lokalne i područne (regionalne) samouprave, klasa: 022-03/23-04/113, urbroj: 50301-21/32-23-2, od 30. ožujka 2023. raspisani su izbori članova vijeća nacionalnih manjina i izbori predstavnika nacionalnih manjina u jedinicama lokalne i područne (regionalne) samouprave (dalje: jedinice).

Odluke Vlade Republike Hrvatske stupaju na snagu 3. travnja 2023.

Izbori će se održati u nedjelju, 7. svibnja 2023.

2. Rokovi teku od

4. travnja 2023. od 00:00 sati.

3. Prijedlozi lista kandidata za izbore članova vijeća nacionalnih manjina i prijedlozi kandidatura za izbore predstavnika nacionalnih manjina moraju prispjeti nadležnom izbornom povjerenstvu u roku od 12 dana od dana stupanja na snagu odluka o raspisivanju izbora, dakle

15. travnja 2023. do 24:00 sata.

(članak 17. stavak 1. Zakona)

4. Nadležno izborno povjerenstvo u roku od 48 sati od isteka roka za kandidiranje objavljuje pravovaljano predložene liste kandidata za članove vijeća nacionalnih manjina i zbirnu listu kandidata i pravovaljano predložene kandidature za predstavnike nacionalnih manjina i zbirnu listu kandidatura na oglasnoj ploči i na mrežnoj stranici jedinice u kojoj se izbori provode, pri čemu na mrežnoj stranici mora biti jasno naznačeno vrijeme objave, dakle do

17. travnja 2023. do 24:00 sata.

(članak 20. stavci 1. i 4. Zakona)

5. Pravovaljano predložene liste kandidata za članove vijeća nacionalnih manjina i zbirnu listu kandidata te pravovaljano predložene kandidature za predstavnike nacionalnih manjina i zbirnu listu kandidatura, nadležno izborno povjerenstvo dostavit će, putem informatičkog sustava, Državnom izbornom povjerenstvu radi objave cjelovite informacije o svim listama kandidata i kandidaturama te zbirnim listama kandidata i kandidatura na mrežnoj stranici Državnog izbornog povjerenstva www.izbori.hr.

Objava cjelovite informacije ne predstavlja izbornu radnju u smislu zaštite izbornog prava.

(članak 20. stavak 5. Zakona)

6. Izborna promidžba počinje prvog dana od dana objave zbirnih lista.

(članak 27. stavak 1. Zakona)

7. Biračka mjesta određuje Izborno povjerenstvo Grada Zagreba te gradska i općinska izborna povjerenstva na svom području najkasnije 15 dana od dana stupanja na snagu odluka o raspisivanju izbora, dakle do

18. travnja 2023. do 24:00 sata.

(članak 51. i članak 52. stavak 1. Zakona)

8. Izborno povjerenstvo Grada Zagreba, gradska i općinska izborna povjerenstva imenuju članove biračkih odbora na svom području najkasnije 20. dana od dana stupanja na snagu odluka o raspisivanju izbora, dakle do

23. travnja 2023. do 24:00 sata.

(članak 44. i članak 45. Zakona)

9. Glasovanje traje neprekidno

7. svibnja 2023. od 7:00 do 19:00 sati.

Biračka mjesta se zatvaraju u 19:00 sati, a biračima koji su se u to vrijeme zatekli na biračkom mjestu mora se omogućiti glasovanje.

(članak 57. Zakona)

10. Birački odbor dostavlja zapisnik o svom radu i ostali izborni materijal s biračkog mjesta nadležnom izbornom povjerenstvu najkasnije u roku od 12 sati od zatvaranja biračkog mjesta, dakle do

8. svibnja 2023. do 7:00 sati.

(članak 69. Zakona)

11. Gradska i općinska izborna povjerenstva, najkasnije u roku od 18 sati od zatvaranja biračkih mjesta, unose u informatički sustav podatke iz zapisnika o radu biračkih odbora sa svog područja te sastavljaju zapisnik o svom radu, dakle do

8. svibnja 2023. do 13:00 sati.

Gradska i općinska izborna povjerenstva bez odgode dostavljaju zapisnik o svom radu s ostalim izbornim materijalom nadležnom županijskom izbornom povjerenstvu, na izborima članova vijeća i izborima predstavnika nacionalnih manjina u županiji.

(članak 72. Zakona)

12. Županijska izborna povjerenstva i Izborno povjerenstvo Grada Zagreba najkasnije u roku od 24 sata od zatvaranja biračkih mjesta odnosno u roku od šest sati od dostave zapisnika o radu gradskih i općinskih izbornih povjerenstava županijskom izbornom povjerenstvu, s ostalim izbornim materijalom, sastavljaju zapisnik o svom radu, dakle do

8. svibnja 2023. do 19:00 sati.

(članak 73. Zakona)

13. Rezultate izbora članova vijeća nacionalnih manjina i izbora predstavnika nacionalnih manjina u županiji utvrđuje nadležno županijsko izborno povjerenstvo.

Rezultate izbora članova vijeća nacionalnih manjina i izbora predstavnika nacionalnih manjina u Gradu Zagrebu utvrđuje Izborno povjerenstvo Grada Zagreba.

Rezultate izbora članova vijeća nacionalnih manjina i izbora predstavnika nacionalnih manjina u gradu utvrđuje nadležno gradsko izborno povjerenstvo.

Rezultate izbora članova vijeća nacionalnih manjina i izbora predstavnika nacionalnih manjina u općini utvrđuje nadležno općinsko izborno povjerenstvo.

(članak 74. Zakona)

14. Nakon zatvaranja biračkih mjesta nadležno izborno povjerenstvo za utvrđivanje rezultata izbora članova vijeća nacionalnih manjina i izbora predstavnika nacionalnih manjina može objavljivati privremene i nepotpune rezultate izbora.

(članak 75. stavak 2. Zakona)

15. Odluka o rezultatima izbora članova vijeća nacionalnih manjina odnosno izbora predstavnika nacionalnih manjina objavljuje se na mrežnoj stranici i oglasnoj ploči jedinice u kojoj se izbori provode, pri čemu na mrežnoj stranici mora biti jasno naznačeno vrijeme objave.

Rezultati izbora članova vijeća i predstavnika nacionalnih manjina u gradovima i općinama na području županije objavljuju se i na mrežnim stranicama županije, što ne predstavlja izbornu radnju u smislu zaštite izbornog prava.

Cjelovita informacija o rezultatima izbora članova vijeća nacionalnih manjina odnosno izbora predstavnika nacionalnih manjina objavljuje se na mrežnoj stranici Državnog izbornog povjerenstva www.izbori.hr.

Objava cjelovite informacije o rezultatima izbora članova vijeća nacionalnih manjina odnosno predstavnika nacionalnih manjina na mrežnoj stranici Državnog izbornog povjerenstva ne predstavlja izbornu radnju u smislu zaštite izbornog prava.

(članak 39. točka 10. i članak 77. Zakona)

16. Zaštita izbornog prava ostvaruje se u skladu s odredbama članaka 94. do 100. Zakona.

17. Rezultati izbora članova vijeća nacionalnih manjina odnosno izbora predstavnika nacionalnih manjina postaju konačni istekom rokova za zaštitu izbornog prava odnosno danom donošenja odluke Ustavnog suda Republike Hrvatske povodom žalbe podnesene u postupku zaštite izbornog prava.

Nadležno izborno povjerenstvo za utvrđivanje rezultata izbora članova vijeća nacionalnih manjina odnosno predstavnika nacionalnih manjina će bez odgode donijeti odluku o konačnim rezultatima.

Odluka o konačnim rezultatima izbora članova vijeća nacionalnih manjina odnosno izbora predstavnika nacionalnih manjina objavljuje se na mrežnoj stranici jedinice u kojoj se provode izbori.

Konačni rezultati izbora članova vijeća i predstavnika nacionalnih manjina u gradovima i općinama na području županije objavljuju se i na mrežnim stranicama županije.

Cjelovita informacija o konačnim rezultatima izbora članova vijeća nacionalnih manjina odnosno predstavnika nacionalnih manjina objavljuje se i na mrežnoj stranici Državnog izbornog povjerenstva www.izbori.hr.

(članak 39. točka 10. i članak 78. Zakona)

18. Ove Obvezatne upute objavit će se u »Narodnim novinama«, a stupaju na snagu 3. travnja 2023.

19. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 012-04/23-01/28

Urbroj: 507-03/03-23-4

Zagreb, 30. ožujka 2023.

Predsjednik
 mr. sc. Radovan Dobronić, v. r.